René Christensen (DF), 2011-02-01:
Forslagsstillerne bag beslutningsforslaget pålægger regeringen at tage initiativ til at reducere antibiotikaforbruget i landbruget ved at ændre betingelserne for at kunne flokmedicinere dyrene med antibiotika, at fremme dyresundheden og udvikle gult kort-ordningen.
Regeringen indgik i august 2008 et 4-årigt veterinærforlig sammen med Dansk Folkeparti og Det Radikale Venstre – et godt forlig og også med fingeraftryk fra Dansk Folkeparti.
Intentionerne i veterinærforliget er overordnet rigtig gode, men der er efter forslagsstillernes mening behov for yderligere tiltag for at reducere antibiotikaforbruget, der er steget voldsomt i de senere år, står der i forslaget.
Jeg er da glad for, at forslagsstillerne er enige i, at vi var og er ambitiøse i vores målsætning, og jeg kan også sige, at der efterfølgende er kommet flere ting til for at stramme op.
Målsætningen er, at antibiotikaforbruget skal falde med mindst 10 pct. frem mod 2013 sammenlignet med 2009, og at grænseværdierne for sodødeligeheden skal nedsættes til 20 pct. i 2012 og 16 pct. i 2013.
Hvis målsætningerne ikke nås, og det håber vi selvfølgelig meget at de gør, er vi klar til at diskutere yderligere tiltag, der kan nedbringe antibiotikaforbruget og dødeligheden.
Derfor må jeg sige, at forslaget her måske ikke kommer på det rigtige tidspunkt.
Vi er jo i gang med at få antibiotikaforbruget ned, og jeg fornemmer faktisk også, at der er enighed om, at det er det, vi skal.
Med hensyn til gult kort-ordningen
så mener vi i Dansk Folkeparti, at det er rigtigt at tage fat i de landmænd, som bruger mest, og dermed også hurtigt opnå det størst mulige fald.
Jeg ved godt, at forslagsstillerne – i hvert fald nogen af dem – har en anden dagsorden, der handler om nedlukning af dansk landbrug.
Men jeg er enig i, at vi i fremtiden skal se et fald i medicinforbruget i dansk landbrug – også efter 2013.
Med hensyn til flokmedicinering er jeg og Dansk Folkeparti også meget optaget af det, og jeg håber, at vi med de tiltag, der er taget, ser en anden tilgang til det, ellers er jeg faktisk enig med forslagsstillerne i, at vi må opstille andre og mere restriktive regler på området.
Men jeg har dog tillid til, at landbruget tager det meget alvorligt og får de gode arbejdsgange udbredt til de landmænd, som desværre har svært ved at holde medicinforbruget nede.
Der er jo landmænd, som viser, at de godt kan holde forbruget af antibiotika nede.
Jeg vil dog sige, at vi stadig væk ønsker, at syge dyr skal behandles og helst så hurtigt som muligt.
Forslagsstillerne skriver, at de er enige i intentionerne i veterinærforliget.
Forslagsstillerne ser det jo også overordnet som et gode, og det kan jeg faktisk godt gengælde, for jeg synes også, at intentionerne i det her beslutningsforslag er rigtig gode, men der er bare ikke behov for de her ændringer på nuværende tidspunkt set i forhold til den strategi, som vi har igangsat på området.
Jeg ser frem til, at vi får et markant fald i forbruget af antibiotika i fremtiden, som sagt også ud over 2013, til glæde for ikke alene landbrugserhvervet, men så sandelig også til glæde for forbrugerne.
Derfor kan Dansk Folkeparti ikke støtte det ellers gode og velmenende forslag, der er fremsat her.